b'\n_START_ARTICLE_\nCarigradski hipodrom\n_START_PARAGRAPH_\nCarigradski hipodrom ili Konstantinov hipodrom (turski: Sultanahmet Meydan\xc4\xb1 ili At Meydan\xc4\xb1, tj. "Trg sulatana Ahmeda" ili "Konjski trg") je biv\xc5\xa1i hipodrom i kulturno sredi\xc5\xa1te Konstantinopola (Istanbul) u dana\xc5\xa1njoj Turskoj._NEWLINE_Rije\xc4\x8d hipodrom dolazi od gr\xc4\x8dke rije\xc4\x8di hippos (\'\xce\xb9\xcf\x80\xcf\x80\xce\xbf\xcf\x82), konj i rije\xc4\x8di dromos (\xce\xb4\xcf\x81\xce\xbf\xce\xbc\xce\xbf\xcf\x82), koja zna\xc4\x8di stazu, put, cestu. Konjske trke i trke dvokolica su bile omiljena zabava u starom vijeku te su bile \xc4\x8destim dijelom gr\xc4\x8dkih gradova u helenisti\xc4\x8dko, starorimsko i bizantsko doba._NEWLINE_Hipodrom je dao izgraditi car Konstantin I. Veliki prilikom njegove obnove Bizanta 324. godine, na mjestu starijeg hipodroma iz vremena cara Septimija Severa (203.). Hipodrom je imao veli\xc4\x8dinu od 450 x 130 metara i mogao je primiti oko 100.000 posjetitelja odjednom. Carska lo\xc5\xbea (Kathisma) se nalazila na njenoj isto\xc4\x8dnoj strani i carska obitelj joj je imala izravan pristup tajnim tunelom iz Carske pala\xc4\x8de. Na njezinim sjevernim tribinama nalazila se skupina bron\xc4\x8danih skulptura poznatih kao "Konji sv. Marka" koje su kri\xc5\xbeari tijekom \xc4\x8cetvrtog kri\xc5\xbearskog rata oplja\xc4\x8dkali i odnijeli u Veneciju, te se danas mogu vidjeti na pro\xc4\x8delju bazilici sv. Marka. Osim njih, hipodrom je bio bogato ukra\xc5\xa1en brojnim skulpturama bogova, careva i heroja, kao i purpurnim zastavama i rijetkim tapiserijama Krivine oko kojih su skretale ko\xc4\x8dije su ozna\xc4\x8dene s dva egipatska obeliska, tzv. "Zidni obelisk" i Tutmozisov obelisk._NEWLINE_Hipodrom je bio sredi\xc5\xa1te dru\xc5\xa1tvenog \xc5\xbeivota Konstantinopola i \xc4\x8desto su se politi\xc4\x8dke stranke svrstavale u jednu od \xc4\x8detiri navija\xc4\x8dke skupine: Plavi (Venetoi), Zeleni (Prasinoi), Crveni (Rousioi) i Bijeli (Leukoi). Najve\xc4\x87i sukob navija\xc4\x8dkih skupina je prouzrokovao velike proteste poznate kao "Pobuna Nika" 532. godine u kojoj je stradalo oko 300.000 ljudi._NEWLINE_Nakon \xc4\x8cetvrtog kri\xc5\xbearskog rata hipodrom je ostao ruina i nikada se nije oporavio. Nakon \xc5\xa1to su Konstantinopol osvojili Osmanlije, oni su ga koristili za cjelodnevne ceremonije kao \xc5\xa1to je bila procesija proslave ro\xc4\x91enja sinova sultana Ahmeda III.'